## Prifysgol Metropolitan Caerdydd

**Bwrdd y Llywodraethwyr: 27 Tachwedd 2018**

**Cofnodion Agored Wedi'u Cadarnhau**

**Yn bresennol:** Ms. N. Amery (Is-gadeirydd), Ms. J. Berry, Mr. N. Capaldi, Mr. I. Gardiner, Ms. S. Hay, Mr. G. Hardacre, Mr. U. Hussain, Dr. S. Jackson, Dr. M. James, Mr. J. Nottingham, a Dr. K. Thirlaway.

**Presenoldeb**: Ms. J. Boddington (Dirprwy Is-ganghellor (DIG) Ennyn Diddordeb Myfyrwyr), Yr Athro S. Hanton (DIG Ymchwil ac Arloesedd), Mr. D. Llewellyn (Cyfarwyddwr Cyllid), Yr Athro J. Platts (Deon Ysgol Technolegau Caerdydd), Yr Athro L. Robinson (DIG Cyncoed a Deon Gweithredol Ysgol Chwaraeon a Gwyddorau Iechyd Caerdydd) a Mr. R.D.G. Walters (Ysgrifennydd a Chlerc y Llywodraethwyr).

Cyn cychwyn ar fusnes ffurfiol, estynnwyd croeso i Mr. Nick Capaldi, llywodraethwr annibynnol, a oedd yn mynychu ei gyfarfod cyntaf o Fwrdd y Llywodraethwyr ers iddo gael ei benodi ym mis Hydref 2018.

Cytunwyd i rannu busnes i rannau A a B.

**Rhan A**

**1733. Ymddiheuriadau Absenoldeb**

Derbyniwyd ymddiheuriadau absenoldeb gan y Farwnes Finlay o Landaf (Cadeirydd), Yr Athro C. C. Aitchison (Llywydd ac Is-ganghellor), Mr. G. Davies, Mrs. S. Goodson, Mr. F. Holmes, Dr. K. Nnoaham a Dr. C. Turner.

Cafodd ei nodi yr achoswyd absenoldebau'r Cadeirydd a'r Is-ganghellor gan fusnes seneddol brys a chan gymryd rhan mewn dirprwyaeth o uwch swyddogion sefydliadau addysg uwch Prydain i Pakistan a drefnwyd gan y Cyngor Prydeinig.

**1734. Datgan Gwrthdaro Buddiannau**

Ni chafwyd unrhyw ddatganiad o wrthdaro buddiannau ariannol ac anariannol uniongyrchol neu anuniongyrchol.

**1735. Cadeirydd Bwrdd y Llywodraethwyr: 9 Hydref 2018**

Cadarnhawyd cofnodion cyfarfod 9 Hydref 2018 fel cofnod cywir, yn amodol ar fân wallau deipograffeg, ac fe'u llofnodwyd. Nid oedd unrhyw faterion a gododd o'r cofnodion.

**1736. Eitemau Sefydlog**:

.1 Adroddiad Cadeirydd Bwrdd y Llywodraethwyr

.1 Cyfarfodydd a Digwyddiadau

Cyflwynodd adroddiad ysgrifenedig y Cadeirydd fanylion cyfarfodydd a digwyddiadau a fynychwyd ers y cyfarfod diwethaf.

.2 Gweithred y Cadeirydd

Roedd y Cadeirydd wedi rhoi Gorchmynion Sefydlog o'r neilltu i ganiatáu i gyfarfod y Pwyllgor Cynllunio a Pherfformiad Strategol symud ymlaen ar 13 Tachwedd 2018 yn absenoldeb cworwm o bedwar aelod ac i fusnes gael ei drafod gan y tri aelod a fu'n bresennol.

.3 Pwyllgor Cynllunio a Pherfformiad Strategol: 13 Tachwedd 2018

Cyflwynwyd cofnodion drafft cyfarfod diweddaraf y Pwyllgor Cynllunio a Pherfformiad Strategol (PCPhS) er gwybodaeth. Eitemau busnes y Pwyllgor nad oeddent ar agenda'r Bwrdd oedd yr adolygiad blynyddol o Gylch Gorchwyl y Pwyllgor, diweddariad ar recriwtio a chadw myfyrwyr a'r adroddiad blynyddol ar fonitro'r Cynllun Ffioedd a Mynediad.

.4 Sesiwn Friffio i'r Llywodraethwyr: 13 Rhagfyr 2018

Fe'i cytunwyd yn y cyfarfod diwethaf (cyfeirier at gof. 1719.2 *supra*) y byddai Sesiwn Friffio i'r Llywodraethwyr yn cael ei threfnu'n ddiweddarach yn y tymor i dderbyn cyflwyniadau a chael trafodaethau manylach ar nifer o eitemau ar agenda'r cyfarfod hwnnw, gan gynnwys yr Arolwg Iechyd a Llesiant Staff, yr Arolwg NSS, tablau cynghrair, ennyn diddordeb a phrofiad myfyrwyr a'r Adolygiad Gwasanaethau Proffesiynol. Adroddwyd, fodd bynnag, yn sgil derbyn y fersiwn diweddaraf o Lythyr Adolygiad Risg Sefydliadol 2018/19 CCAUC (cyfeirier at gof. 1743.1 isod) a llythyr dyddiedig 30 Hydref 2018 â'r teitl *Cais am godi trothwy ymrwymiadau ariannol y Brifysgol* gan Brif Weithredwr y Cyngor Cyllido, yr oedd ffocws y sesiwn friffio a drefnwyd ar gyfer 13 Rhagfyr 2018 wedi newid i ddatblygiad Ysgol Technolegau Caerdydd ac yn benodol y cais am godi trothwy ymrwymiadau ariannol y Brifysgol. Cytunwyd y byddai dogfennaeth ddigonol yn cael ei chyflenwi i lywodraethwyr cyn y cyfarfod i alluogi cyfraniadau ysgrifenedig gan lywodraethwyr na allant fod yn bresennol ynghyd â thrafodaeth wybodus yn y cyfarfod am y materion a godwyd gan y Cyngor Cyllido wrth baratoi ar gyfer ymateb cynhwysfawr. Cytunwyd ymhellach y byddai'r sesiwn friffio'n cael ei dilyn gan gyfarfod arbennig Bwrdd y Llywodraethwyr yn gynnar yn 2019, y gellir gwahodd aelodau'r Cyngor Cyllido iddo, i gwblhau'r ymateb i lythyr y Cyngor Cyllido.

Roedd trefniadau amgen i'w gwneud ar gyfer y sesiwn friffio y bwriadwyd ei chynnal yn wreiddiol yn y Flwyddyn Newydd ar yr eitemau busnes a nodwyd yn y cyfarfod diwethaf. Rhoddwyd cadarnhad yr oedd manylion llawn yr Arolwg Iechyd a Llesiant Staff wedi'u lledaenu i aelodau ac y byddai themâu'n codi o'r Sioeau Teithiol Iechyd a Llesiant diweddar yn cael eu cyflwyno i'r sesiwn friffio wedi'i haildrefnu.

.5 Cyfarfod Llawn CUC yn Llundain ar 11 a 12 Hydref 2018

Cynhaliwyd Cyfarfod Llawn CUC (y Pwyllgor Cadeiryddion Prifysgol) yn Llundain ar 11 a 12 Hydref. Roedd y Cadeirydd yn bresennol ar y diwrnod cyntaf a'r Is-gadeirydd ar yr ail ddiwrnod. Thema'r cyfarfod llawn hwn oedd *Cyfeiriad a Diben at y Dyfodol*, gyda sesiynau ar natur newidiol y dirwedd AU a'r materion allweddol sy'n siapio dyfodol y sector. Cafwyd cyflwyniad derbyniol ar gyflwr diffygion pensiwn ar draws y sector, sy'n ddifrifol yn gyffredinol.

.6 Cyfarfod CPC yng Nghaerdydd ar 9 Tachwedd 2018

Adroddwyd bod y Cadeirydd yn aelod *ex officio* o Gadeiryddion Prifysgolion Cymru (CPC) a bod yr Is-gadeirydd yn ail aelod y Brifysgol. Roedd busnes y cyfarfod a gynhaliwyd ar 9 Tachwedd 2018 wedi cynnwys adolygiad o'r cyfarfod a gynhaliwyd yn gynharach y diwrnod hwnnw gydag Ysgrifennydd y Cabinet a thrafodaethau ar ddiwygio'r Sector Addysg a Hyfforddiant Ôl-orfodol ynghyd â chyllideb ddrafft 2019-20 Llywodraeth Cymru.

.7 Cynefino Llywodraethwyr Newydd

Roedd sesiwn gynefino gychwynnol ar gyfer llywodraethwyr newydd a benodwyd yn ystod Tymor yr Hydref 2018 i gael ei threfnu ym mis Ionawr 2019. Byddai hyfforddiant cynefino cychwynnol yn cael ei gefnogi gan drefniadau "bydis" unigol ac, yn ddiweddarach yn y flwyddyn fusnes, sesiwn gynefino Cam 2 Cymru gyfan i'w cyflwyno gan Advance HE, wedi'i chefnogi gan grŵp Clercod ac Ysgrifenyddion Cymru.

8. Cysylltu llywodraethwyr ag Ysgolion ac Unedau

Cytunwyd y gellir cysylltu llywodraethwyr dros dro ag Ysgol neu Uned er mwyn caffael dealltwriaeth well o waith rhannau amrywiol o'r Brifysgol. Ar ôl y cyfarfod byddai llywodraethwyr yn cael eu gwahodd i nodi eu dewisiadau er mwyn i restr gychwynnol o gysylltiadau gael ei llunio i'w gweithredu yn ystod gweddill 2018-19.

**Penderfynwyd** y caiff yr adroddiad ei dderbyn

.2 Adroddiad yr Is-ganghellor

A hithau'n absennol, cyflwynwyd adroddiad ysgrifenedig yr Is-ganghellor gan Ddirprwy Is-ganghellor (DIG) Cyncoed a Deon Gweithredol Ysgol Chwaraeon a Gwyddorau Iechyd Caerdydd.

Darparodd yr adroddiad fanylion trefniadau dros dro i gyflenwi dyletswyddau'r Is-ganghellor Dirprwyol wrth i'r deiliad swydd hwnnw barhau ar absenoldeb salwch tymor hir a dyletswyddau'r DIG (Rhyngwladol) yn sgil ymadawiad y deiliad swydd hwnnw ar 1 Medi 2018. Trafodwyd cynnig i recriwtio swydd Lefel 2 Ysgrifennydd y Brifysgol yn anffurfiol gan aelodau'r Pwyllgor Tâl Cydnabyddiaeth ac eraill ar 2 Tachwedd 2018 a nodwyd bwriad i lywodraethwyr 'lleyg' drafod hyn ymhellach mewn sesiwn breifat ar ddiwedd y cyfarfod hwn ac i'r Pwyllgor Tâl Cydnabyddiaeth ei drafod ar 13 Rhagfyr.

Darparwyd manylion ymrwymiadau allanol yr Is-ganghellor ers y cyfarfod diwethaf hefyd.

**Penderfynwyd** y caiff yr adroddiad ei dderbyn.

.3 Adroddiad Llywydd Undeb y Myfyrwyr

Rhoddodd yr adroddiad ysgrifenedig tymhorol ddiweddariad ar weithgareddau a datblygiadau Undeb y Myfyrwyr ers y cyfarfod diwethaf. Cyflwynwyd y Cyfrifon Blynyddol wedi'u Harchwilio ar gyfer 2017/18 a Chyllideb 2018/19 hefyd fel a gyflwynwyd i'r Pwyllgor Adnoddau ar 15 Tachwedd 2018.

Adroddwyd bod y Cyfrifon, a ddangosodd warged ar ddiwedd y flwyddyn o £17,661, wedi'u cyfuno'n llawn i gynnwys perfformiad Futura Marketing & Promotions Ltd, is-gwmni masnachu sy'n eiddo'n gyfan gwbl i Undeb y Myfyrwyr. Parhaodd y gyllideb fel a gyflwynwyd yn flaenorol i'r Pwyllgor Adnoddau gyda gwarged o £19,428 wedi'i rhagamcanu ar gyfer diwedd y flwyddyn.

Nododd y cyfarfod y penodwyd Cydlynydd Bywyd Myfyrwyr yn ddiweddar, a chytunodd y byddai cynnig yn cael ei lunio, sy'n canolbwyntio ar rôl y Cydlynydd Bywyd Myfyrwyr, i sefydlu cysylltiadau rhwng y Corff Llywodraethu, Corff Gweithredol y Brifysgol ac Undeb y Myfyrwyr.

**Penderfynwyd** y caiff:

.1 yr adroddiad tymhorol ei nodi;

.2 y Cyfrifon Blynyddol wedi'u Harchwilio ar gyfer 2017/18 a'r Gyllideb ar gyfer 2018/19 eu cymeradwyo.

.4 Cofnodion Nas Cadarnhawyd a Chrynodebau o Adroddiadau Cadeiryddion Pwyllgorau:

Derbyniodd y cyfarfod gofnodion drafft busnes cyfarfod PCPhS 13 Tachwedd 2018 (cyfeirier at gof. 1736.13 uchod) a chyfarfod Pwyllgor Adnoddau 15 Tachwedd 2018. Roedd adroddiad llafar busnes y Pwyllgor Adnoddau wedi ymdrin â busnes nad oedd ar agenda'r Bwrdd, sef aelodaeth yr Is-ganghellor o'r Pwyllgor Adnoddau, cyflwyno eitem sefydlog am gost y tri chynllun pensiwn a'r risgiau a achosir ganddynt, gwelliant yn y gymhareb costau staff o'r cyfanswm incwm i 58% a sefydlu Grŵp Iechyd a Llesiant a gadeirir gan DIG Cyncoed a Deon Gweithredol Ysgol Chwaraeon a Gwyddorau Iechyd Caerdydd.

Aildrefnwyd cyfarfod y Pwyllgor TNE a drefnwyd yn wreiddiol ar gyfer 13 Tachwedd 2018 ar gyfer 6 Rhagfyr 2018.

**1737. Cofrestr Risgiau'r Brifysgol**

Darparodd adroddiad ysgrifenedig a ystyriwyd gan y Pwyllgor Archwilio y cyfle tymhorol i aelodau werthuso gweithrediad y Polisi Rheoli Risg a lliniaru risgiau'n effeithion mewn perthynas ag amcanion y Cynllun Strategol.

Adolygwyd Cofrestri Risgiau Corfforaethol, Ysgolion, Cyfarwyddiaethau ac Unedau yn unol â'r Polisi Rheoli Risg ac adroddwyd Risgiau Adrannol sy'n sgorio 16 neu'n uwch i'r Bwrdd Rheoli. Cyflwynwyd manylion risgiau a adroddwyd i'r Bwrdd Rheoli a risgiau yr oedd eu sgorau'n fwy na'r awydd yn yr adroddiad. Cadarnhawyd y byddai VCEG yn rhoi ystyriaeth fanwl i bob un o'r risgiau corfforaethol yn ystod mis Rhagfyr 2018, i arfer cyfredol o ran sganio'r gorwel ac i'r fethodoleg rheoli risg yn gyffredinol.

Cydnabuodd y cyfarfod bryder cynyddol y Pwyllgor Archwilio a'r Archwilwyr Mewnol o ran oedi wrth benodi rheolwr risg ers ymddiswyddiad y deiliad swydd blaenorol yn gynharach yn y flwyddyn. Er i'r Adolygiad Rheoli Risg a Llywodraethu Corfforaethol Archwilio Mewnol ddarparu dwy radd sicrwydd sylweddol, cafwyd pryderon o hyd y gallai absenoldeb parhaus rheolwr risg a all annog a chefnogi monitro a rheoli risgiau arwain at ddirywiad cyflym mewn perfformiad. Argymhellodd aelodau y dylid gwahanu penodi rheolwr risg oddi wrth ganlyniadau'r Adolygiad Gwasanaethau Proffesiynol ac y dylid gwneud penodiad mor fuan ag sy'n ymarferol. Awgrymwyd hefyd y dylid gwahodd y Bwrdd Rheoli i fwrw golwg manwl ar risgiau corfforaethol ac adrannol ac i adrodd ei ganfyddiadau i gyfarfodydd Tymor y Gwanwyn 2019 y Pwyllgor Archwilio a Bwrdd y Llywodraethwyr.

**Penderfynwyd** y caiff:

.1 cynnwys yr adroddiad ac yn benodol pryder cynyddol gydag oedi wrth benodi rheolwr risg ei nodi;

.2 argymhelliad ei wneud i'r Is-ganghellor i benodi rheolwr risg mor fuan â phosib.

**1738.** **Cynllun Strategol**

.1 Adolygiad Cynnydd Blynyddol 2017/18

.1 Adolygiad o Gynnydd yn erbyn Targedau: Prifysgol

Derbyniodd y cyfarfod adroddiad a gyflwynwyd yn wreiddiol i'r Pwyllgor Cynllunio a Pherfformiad Strategol ar 13 Tachwedd 2018. Darparodd yr adroddiad ddiweddariad ar berfformiad ar gyfer 2017/18 yn erbyn y cyfanswm o 55 o Fesurau Llwyddiant a Pherfformiad a adnabuwyd o fewn Cynllun Strategol y Brifysgol ar gyfer y cyfnod 2017/18 i 2022/23.

Nodwyd i'r Cynllun Strategol adnabod 20 o Fesurau Llwyddiant a 35 o Ddangosyddion Perfformiad pellach wedi'u grwpio mewn pedwar categori: i) Cynaladwyedd Ariannol, ii) Niferoedd, Ennyn Diddordeb a Chanlyniadau Myfyrwyr, iii) Ymchwil ac Arloesedd a iv) Staff. Adroddwyd bod y mesurau llwyddiant a pherfformiad wedi eu dewis fel 'targedau estyn' ac y dyluniwyd natur heriol y targedau i wthio perfformiad staff tuag at gyflwyno'r cynllun strategol uchelgeisiol a'i nodau o dwf, amrywiaethu a gwelliant arwyddocaol a chyflym.

Dangosodd yr adroddiad fod y Brifysgol wedi cwrdd â 34 o'r 55 o dargedau'n llawn a chyflawni perfformiad o fewn 10% o'r targed mewn wyth targed pellach. Ni chyflawnwyd cyfanswm o 11 targed ac roedd canlyniadau mewn perthynas â dau darged i'w derbyn o hyd. Darparodd atodiad fanylion llawn y dadansoddiad a raddir gan RAG o berfformiad y Brifysgol yn erbyn pob un o'r pedwar categori.

Yn unol ag argymhellion yn yr adroddiad, roedd PCPhS wedi cytuno ar gynigion i ddiwygio'r metrigau a ganlyn, a chadarnhawyd hynny yn y cyfarfod:

gwahanu cyfraddau cwblhau PhD ar gyfer myfyrwyr PhD a leolir yng Nghaerdydd a myfyrwyr PhD a leolir gyda phartneriaid;

rhestru busnesau newydd a chwmnïau deilliannol graddedigion a busnesau newydd, cwmnïau deilliannol a mentrau cymunedol graddedigion cymdeithasol fel targedau blwyddyn unigol yn hytrach na thargedau cronnus;

addasu targedau canrannol staff academaidd a phroffesiynol rhyngwladol i adlewyrchu effaith Brexit a'u cyflwyno i'r Bwrdd eto i'w cymeradwyo.

Cytunwyd y dylid rhoi ystyriaeth i ddyddiadau 'cofnodi' i geisio data mwy diweddar ac y byddai model newid yn cael ei ddatblygu i ddangos gweithgarwch mewn meysydd yr oedd angen gwella perfformiad ynddynt. Cytunwyd ymhellach y byddai cyfarfod yn y dyfodol yn derbyn papur sefyllfa gan y DIG (Ennyn Diddordeb Myfyrwyr) ar ganlyniadau "gradd dda", chwyddiant graddau a risg.

**Penderfynwyd** y caiff:

.1 yr adroddiad ei dderbyn;

.2 y dylid cadarnhau diwygiadau i fetrigau a restrir uchod yn unol ag argymhellion y Pwyllgor Cynllunio a Pherfformiad Strategol;

.3 adroddiad ar ganlyniadau gradd da, chwyddiant graddau a risg ei gyflwyno i gyfarfod yn y dyfodol.

. .2 Adolygu Cynnydd yn erbyn Targedau: Ysgolion

Darparodd ail adroddiad, a gyflwynwyd ar gais PCPhS, ddiweddariad ar berfformiad yn erbyn y Mesurau Llwyddiant a Dangosyddion Perfformiad ar lefel yr ysgol.

Darparodd atodiad ddadansoddiad a raddir gan RAG o berfformiad pob ysgol yn erbyn pob un o'r mesurau a dangosyddion a gyhoeddwyd ochr yn ochr â'r Cynllun Strategol; darparwyd cerdyn sgorio perfformiad ar gyfer pob Ysgol. Roedd yr holl eitemau wedi cael eu mesur yn yr un ffordd ag ar gyfer y Brifysgol a dyluniwyd yr holl dargedau i sicrhau cydweddu â nodau'r Brifysgol. Cydnabuwyd nad oedd pob Ysgol yn cyfrannu'n gyfartal ar bob mesur ond y byddai cydbwysedd o weithgareddau'n sicrhau cyflwyno amcanion y cynllun strategol.

**Penderfynwyd** y caiff yr adroddiad ei dderbyn.

.2Dogfen Cynllunio ac Ennyn Diddordeb Strategol: Adroddiad Cynnydd

Darparodd adroddiad ysgrifenedig gyfle i'r corff llywodraethu nodi a rhoi sylwadau ar Ddogfen Cynllunio ac Ennyn Diddordeb Strategol (DCEDS) ddrafft ar gyfer 2017/18 yn unol â'r gofyniad CCAUC ar y Brifysgol i ddarparu DCEDS blynyddol sy'n adrodd ar ei chyfraniadau at yr amcanion a amlinellir yn Strategaeth Gorfforaethol CCAUC ei hun.

Cyflwynwyd adolygiad 2017/18 y Brifysgol o berfformiad yn erbyn targedau yng nghyd-destun Strategaeth Gorfforaethol y Brifysgol. Roedd yr holl dargedau CAMPUS wedi deillio o Fesurau Llwyddiant a Dangosyddion Perfformiad Strategol y Brifysgol. Roedd PCPhS wedi cydnabod y bu lefel perfformiad y Brifysgol ar gyfer 2017/18 yn gadarnhaol yn gyffredinol; darparwyd esboniadau pan oedd y Brifysgol wedi methu â chyflawni'r lefel o berfformiad a nodwyd o fewn unrhyw darged.

Cytunwyd yn y PCPhS y byddai ystyriaeth yn cael ei rhoi i ddatblygu fformat diwygiedig yr adroddiad cynnydd ar gyfer y dyfodol er mwyn galluogi, *inter alia*, cymariaethau â pherfformiad mewn blynyddoedd cynharach.

**Penderfynwyd** y caiff y Ddogfen Cynllunio ac Ennyn Diddordeb Strategol ei chymeradwyo i'w cyflwyno i CCAUC

.3 Cofrestr Prosiectau Strategol: Adolygiad Tymhorol

Darparodd yr adroddiad hwn adolygiad blynyddol i'r Bwrdd o gynnydd mewn perthynas â'r Prosiectau Strategol a adnabuwyd ar gyfer 2017/18 ac adolygiad tymhorol cyntaf o gynnydd o dan Amcanion Strategol ar gyfer 2018/19.

Darparodd yr adroddiad cyntaf y naratif cyd-destunol i gyd-fynd â'r adolygiad o'r Mesurau Llwyddiant a Dangosyddion Perfformiad a gyflwynwyd o dan yr eitem yng nghofnod 1738.1 uchod. Darparodd yr ail adroddiad ddiweddariad ar gynlluniau gwaith 2018/19 Grŵp Gweithredol yr Is-ganghellor a'r cynnydd a gyflawnwyd hyd yma yn y flwyddyn fusnes gyfredol. Bu i'r cynlluniau gwaith adnabod y prosiectau galluogi a ddyluniwyd i gefnogi cyflwyniad Cynllun Strategol y Brifysgol ac a gyflwynwyd yn gynharach yn y tymor i'r Pwyllgor Tâl Cydnabyddiaeth.

**Penderfynwyd** y caiff yr adroddiad ei dderbyn.

**1739. Ysgol Technolegau Caerdydd: Adroddiad Cynnydd**

Cyflwynodd yr eitem hon lythyr gan Brif Weithredwr CCAUC dyddiedig 30 Hydref 2018 â'r teitl *Cais am godi trothwy ymrwymiadau ariannol y Brifysgol* (Cyfeirier at gof. 1736.1.4 uchod). Roedd y llythyr yn cynnwys yr awgrymiad, na chafodd ei dderbyn gan y cyfarfod, nad oedd y corff llywodraethu wedi derbyn gwybodaeth ddigonol i gael sicrwydd ynglŷn â goblygiadau ariannol buddsoddi ym menter yr Ysgol Technolegau/Cei Canolog. Cyflwynwyd adroddiad ysgrifenedig hefyd a ddarparodd grynodeb o ddatblygu portffolio rhaglenni'r Ysgol newydd.

Nodwyd bod pryderon y Cyngor Cyllido'n cynnwys rhagolygon o dwf mewn recriwtio a chanfyddiadau am ddiffyg ymchwil farchnata sy'n cynnwys darpar fyfyrwyr. Mynnodd y llythyr fod y Brifysgol yn diweddaru'r model cyllidol i adlewyrchu'r cynnig benthyg cyfredol gan Barclays ac amlinellu'r disgwyliad y byddai'r Brifysgol yn comisiynu ymchwil farchnata bellach a diwydrwydd dyladwy cyllidol cyn penderfyniad terfynol ar ddatblygiad y Cei Canolog a/neu'r benthyciad cysylltiedig.

Cadarnhawyd yr anfonwyd y llythyr gan CCAUC ar ôl ei dderbyn at yr holl lywodraethwyr gyda neges gan yr Is-ganghellor yn amlinellu materion i'w trafod mewn cyfarfodydd Pwyllgor a Bwrdd gan gynnwys goblygiadau tebygol Adolygiad Augur o Gyllido Ôl-18 oed yn Lloegr. Tybiwyd ei fod yn annhebygol y byddai CCAUC yn cymeradwyo prosiectau buddsoddi sylweddol yng Nghymru hyd nes bod canlyniadau terfynol Adolygiad Augur yn cael eu gwybod a'u modelu. Gan nad yw'n debygol na fydd y cyfryw ganlyniadau ar gael tan y flwyddyn newydd, y disgwyliad oedd y byddai oedi i'r cynllun i agor i agoriad arfaethedig y campws yn 2021. Trafodwyd, felly, y dylai'r corff llywodraethu drafod ystod o sefyllfaoedd amgen gan gynnwys gohirio agor y datblygiad Cei Canolog o 2021 i 2022. Awgrymwyd y byddai'r gohiriad hwn yn galluogi'r Brifysgol i adeiladu capasiti ar Gampws Llandaf mewn pryd i'r cynnydd disgwyliedig mewn ymadawyr ysgol yn 2021/22.

Adroddwyd y cynhaliwyd cyfarfod rhwng y Cadeirydd a'r Is-ganghellor a Chadeirydd a Phrif Weithredwr CCAUC ar 13 Tachwedd 2018 i drafod cynnwys y Llythyr Adolygu Sefydliadol 2018 drafft dyddiedig 8 Hydref 2018. Bu i fusnes y cyfarfod hwnnw gynnwys ystyriaeth o awgrymiad CCAUC y gallai aelodau Cyngor CCAUC gwrdd â llywodraethwyr i drafod cynlluniau'r Brifysgol.

Fel a gofnodwyd uchod, roedd busnes Sesiwn Friffio'r Llywodraethwyr a drefnwyd ar gyfer 13 Rhagfyr 2018 wedi ei newid i ganolbwyntio ar lythyr 30 Hydref CCAUC; bwriedir nodi dyddiad arall yn gynnar yn 2019 i ystyried y busnes a ddisodlwyd. Bwriadwyd cyflwyno cynigion manwl ar gyfer ymateb i lythyr CCAUC ynghyd â rhestr o faterion i'w hystyried/penderfynu ynghyd ag arfarniad opsiynau cynhwysfawr wrth baratoi at gyfarfod arbennig Bwrdd y Llywodraethwyr yn gynnar yn 2019 y gellir gwahodd aelodau Cyngor CCAUC iddo.

**Penderfynwyd** y caiff:

.1 adroddiadau ysgrifenedig a llafar a gohebiaeth CCAUC eu derbyn a chamau a gymerwyd wrth ymateb i hynny eu nodi;

.2 trefniadau eu nodi ar gyfer sesiwn friffio ar 13 Rhagfyr 2018 a chyfarfod arbennig Bwrdd y Llywodraethwyr yn gynnar yn 2019.

**1740. Fframwaith Ymarfer Ymchwil 2021 - Trosolwg o Gynllunio: Nodyn Briffio**

Darparodd adroddiad ysgrifenedig drosolwg o drefniadau cynllunio ar gyfer REF 2021. Nodwyd y byddai'r ymarfer asesu hwn yn wahanol i'r rhai blaenorol, a'r newid mwyaf sylfaenol fyddai penderfynu p'un a ddylid cynnwys ai beidio yn seiliedig ar gyfranogiad unigolyn mewn ymchwil yn hytrach nag ansawdd na maint yr allbwn.

Darparwyd sicrwydd bod cynllunio gweithredol Met Caerdydd ar gyfer REF 2021 yn fwy datblygedig o lawer nag ar bwynt tebyg wrth baratoi ar gyfer ymarfer 2014.

**Penderfynwyd** y caiff yr adroddiad ei dderbyn.

**1741. Busnes y Pwyllgor Archwilio – Cyfarfod 27 Tachwedd 2018**

.1 Adroddiad Cadeirydd y Pwyllgor

Cyflwynodd Cadeirydd y Pwyllgor adroddiad llafar ar gyfarfod y Pwyllgor Archwilio a gynhaliwyd yn gynharach ar 27 Tachwedd 2018. Yn ychwanegol at y busnes hanfodol yr ymdriniwyd ag ef yn y cyfarfod hwn (o dan y cofnod hwn a chofnodion 1737, 1742.2, 1742.3, 1743.3 a 1743.4), roedd y Pwyllgor wedi ystyried adroddiadau ar bedwar adolygiad archwilio mewnol ar gyfer 2017/18 a dau adolygiad ar gyfer 2018/19 ynghyd ag adroddiad ar gynnydd boddhaol wrth roi argymhellion archwilio mewnol blynyddoedd cynharach ar waith.

**Penderfynwyd** y caiff yr adroddiad llafar ei dderbyn.

.2 Deloitte: Adroddiad Blynyddol Archwilio Mewnol 2017/18

Darparodd Adroddiad Blynyddol yr Archwilwyr Mewnol ar gyfer 2017/18 sicrwydd y cwblhawyd y gwaith archwilio mewnol cynlluniedig ar gyfer 2017/18 trwy gyflwyno'r adroddiadau a fu heb eu cwblhau i'r Pwyllgor ym mis Tachwedd 2018. Darparwyd sicrwydd hefyd y cyflawnwyd gwaith yn ystod y flwyddyn yn unol â Safonau Archwilio Mewnol y Sector Cyhoeddus a gofynion y Côd Rheoli Cyllidol a'r Côd Ymarfer Archwilio (W17/16HE).

Datganodd yr Archwilwyr Mewnol mai sicrwydd sylweddol oedd eu hasesiad cyffredinol ar gyfer y dosbarthiad sicrwydd llywodraethu corfforaethol a rheoli risg. Ar gyfer y 12 mis a ddaeth i ben 31 Gorffennaf 2018, datganodd yr Archwilwyr Mewnol ymhellach iddynt fedru dod i'r casgliad, yn seiliedig ar y gwaith a gyflawnwyd yn ystod y flwyddyn, bod gan y Brifysgol system reolaeth fewnol sy'n gadarn i bob pwrpas a ddylai ddarparu sicrwydd cymedrol o ran cyflawni amcanion y Brifysgol.

**Penderfynwyd** y caiff yr Adroddiad Blynyddol Archwilio Mewnol ei dderbyn.

.3 Deloitte: Cynllun Archwilio Mewnol 2018/19

Yn amodol ar fân ddiwygiadau y cytunwyd arnynt gan y Pwyllgor Archwilio, cymeradwyodd y cyfarfod y Cynllun Archwilio Mewnol arfaethedig ar gyfer 2018/19, y flwyddyn gyntaf mewn Strategaeth Archwilio Mewnol tair blynedd ar gyfer y cyfnod 1 Awst 2018 i 31 Gorffennaf 2021.

**Penderfynwyd** y caiff y Cynllun Archwilio Mewnol ar gyfer 2018/19 a'r Strategaeth Archwilio Mewnol ar gyfer 2018/2021 eu cymeradwyo

.4 Ail-benodi Archwilwyr Allanol yn Flynyddol - PricewaterhouseCoopers

Adroddwyd yr oedd y Pwyllgor Archwilio wedi ystyried adroddiad yn gynharach ar 27 Tachwedd 2018 yn asesu perfformiad PricewaterhouseCoopers (PWC) yn erbyn dangosyddion perfformiad cytunedig. Yn sgil argymhelliad y Pwyllgor Archwilio, cytunwyd y byddai PWC yn cael ei ail-benodi fel Archwilwyr Allanol y Brifysgol ar gyfer 2018/19, ail flwyddyn y contract cyfredol.

**Penderfynwyd** y caiff PricewaterhouseCoopers ei ail-benodi fel Archwilwyr Allanol ar gyfer ail flwyddyn y contract cyfredol.

.5 Adroddiad Blynyddol y Pwyllgor Archwilio 2017/18

Cadarnhawyd, yn sgil dilysiad *ar ôl* y cyfarfod gan aelodau'r Pwyllgor Archwilio y byddai Adroddiad Blynyddol 2017/18 y Pwyllgor Archwilio yn cael ei gylchredeg i lywodraethwyr er gwybodaeth cyn cael ei cyflwyno i'r Cyngor Cyllido erbyn 31 Rhagfyr 2018.

**Penderfynwyd** y caiff trefniadau ar gyfer cwblhau Adroddiad Blynyddol 2017/18 y Pwyllgor Archwilio a'i gyflwyniad dilynol i CCAUC ei nodi.

**1742. Adroddiadau Cyllid**

.1 Alldro 2017/18: Adolygiad Terfynol

Adroddwyd yr oedd adroddiad alldro terfynol 2017/2018 yn seiliedig ar ganlyniadau ariannol y flwyddyn a oedd yn amodol ar archwilio a chadarnhad gan archwilwyr allanol y Brifysgol o hyd.

Nododd yr adroddiad mai blaenoriaeth gyllidol allweddol y flwyddyn oedd ailosod y sylfaen costau staff trwy ymarfer diswyddo gwirfoddol yn ystod mis Awst 2017. Adroddwyd i'r ymarfer hwnnw gael ei gwblhau'n llwyddiannus gan arwain, ynghyd â dadsefydlu swyddi gwag, at addasiad i'r sylfaen costau staff o t. £7.5m.

Dangosodd yr alldro gwirioneddol ar gyfer y flwyddyn gyflwyniad arian parod trwy weithrediadau o £9.4m (gwelliant o £1.3m ar y rhagamcaniad terfynol), gwarged cyfrifyddu o £3.4m (gwelliant o £2.3m ar y rhagamcaniad terfynol) a gwariant staff fel % o drosiant o 58.0% (ac eithrio costau diswyddo o £5.3m).

Yn unol â'r cynllun, daeth y Brifysgol â'r flwyddyn i ben gyda rhagolwg ariannol sylweddol well ond, fel gyda'r sector yn gyffredinol, parhaodd recriwtio myfyrwyr cartref israddedig, y brif ffrwd incwm, i fod yn heriol.

Cyflwynodd atodiadau i'r adroddiad Grynodeb y Cyfrif Incwm a Gwariant, crynodeb o fanylion y llif arian, y Fantolen a'r rhaglen gyfalaf.

**Penderfynwyd** y caiff yr adroddiad ei nodi.

.2 Adroddiad Blynyddol a Datganiadau Ariannol y Flwyddyn a Ddaeth i Ben 31 Gorffennaf 2018

Derbyniodd ac ystyriodd y cyfarfod Ddatganiadau Ariannol cyfunedig drafft Prifysgol Metropolitan Caerdydd ynghyd â Datganiadau Ariannol drafft ei his-gwmnïau Cardiff Met Limited, Cardiff Metropolitan Education Services (Beijing) Ltd a Fovo Technology Ltd, sydd wedi'u hamgáu. Nodwyd bod y datganiadau ariannol yn parhau'n destun adolygiad gan yr Archwilwyr Allanol a bod y datgeliadau'n amodol ar ddiwygiadau cyn i'r datganiadau gael eu cwblhau'n derfynol.

Adroddwyd i'r Brifysgol gyflwyno perfformiad ariannol cadarn yn ystod y flwyddyn gyda gwarged o £3.4m ac arian parod o £9.4m a gynhyrchwyd trwy weithrediadau. Roedd y fantolen wedi'i chryfhau gan gynnydd £9.9m (11%) mewn asedau net, a symbylwyd gan y gwarged ar gyfer y flwyddyn o £3.4m a chynnydd actiwaraidd o £6.5m mewn perthynas â'r diffyg pensiynau ar gyfer Cronfa Bensiwn Caerdydd a Bro Morgannwg (CVGPF).

Disgrifiodd yr Adroddiad Blynyddol y canlynol yn fanwl i'r Pwyllgor eu hadolygu, i) Adroddiad Bwrdd y Llywodraethwyr (gan gynnwys y Datganiad Buddiannau Cyhoeddus), ii) Cyfrifoldebau Bwrdd y Llywodraethwyr a iii) y Datganiad Llywodraethu Corfforaethol. Rhoddwyd cadarnhad y cyd-grynhowyd adroddiad Bwrdd y Llywodraethwyr i fodloni gofynion y Datganiad o'r Arfer a Argymhellir ar gyfer y Sectorau Elusennol ac Addysg Uwch. Bu i adroddiad y llywodraethwyr gynnwys yr adolygiad gweithredol ac ariannol a ddarparodd sylwadaeth ar sefyllfa ariannol flaenorol y Brifysgol, a'r hyn a fydd yn y dyfodol, ynghyd â throsolwg o berfformiad ariannol.

Cadarnhaodd yr Archwilwyr Allanol fod y datganiadau ariannol, yn eu barn hwy:

yn darparu barn wir a theg am gyflwr materion y grŵp a'r rhiant-sefydliad ar 31 Gorffennaf 2018, ac am incwm a gwariant, enillion a cholledion cydnabyddedig a llifoedd arian y grŵp ar gyfer y flwyddyn a ddaeth i ben bryd hynny;

wedi eu paratoi'n briodol yn unol ag Arfer Cyfrifyddu a Dderbynnir yn Gyffredinol yn y Deyrnas Unedig;

wedi eu paratoi'n briodol yn unol â gofynion y Datganiad o'r Arfer a Argymhellir - Cyfrifyddu ar gyfer Addysg Bellach ac Uwch; a'u bod

wedi eu paratoi yn unol â gofynion Deddf Elusennau 2011 a Rheoliad 14 Rheoliadau Elusennau (Cyfrifon ac Adroddiadau) 2008.

Nid oedd gan yr Archwilwyr Allanol unrhyw beth i'w adrodd mewn perthynas â defnydd y corff llywodraethu o'r sail gyfrifyddu "busnes gweithredol".

Gan nodi yr ychwanegwyd trydydd is-gwmni yn ystod 2017/18, sef Fovo Technology Ltd, cytunwyd y byddai adroddiad ar y mecanwaith ar gyfer sefydlu is-gwmni'n cael ei gyflwyno yn ystod Tymor y Gwanwyn 2019 i'r Pwyllgor Cynllunio a Pherfformiad Strategol a'r Pwyllgor Adnoddau.

**Penderfynwyd** y caiff yr Adroddiad Blynyddol a Datganiadau Ariannol eu cymeradwyo.

.3 PricewaterhouseCoopers: Canfyddiadau Archwilio ar gyfer y Flwyddyn a Ddaeth i Ben 31 Gorffennaf 2018

Darparodd adroddiad yr archwilwyr allanol adolygiad dadansoddol o berfformiad ariannol y dylid ei ddarllen ochr yn ochr â'r Adroddiad Blynyddol a'r Datganiadau Ariannol. Rhoddwyd sicrwydd bod y canlyniadau a adroddwyd i'r corff llywodraethu'n bodloni strategaeth a thargedau cyllidol y Brifysgol yn llawn.

Nodwyd bod adroddiad yr archwilwyr allanol yn cefnogi cynnwys yr Adroddiad Blynyddol a Datganiadau Ariannol a bod yr Archwilwyr Allanol wedi rhagweld mater barn archwilio diamod. Nid oes unrhyw faterion sylweddol yn codi o'r adroddiad ISA 260 y mae angen eu cyfeirio at 'y rhai sydd â gofal llywodraethu'.

**Penderfynwyd** y caiff yr Adroddiad Archwilio Allanol ar gyfer y flwyddyn a ddaeth i ben 31 Gorffennaf 2018 ei gymeradwyo.

.4 Alldro 2018/19: Adolygiad Cyntaf

Cyflwynodd yr adroddiad cyllid cyntaf fanylion cynnydd a wnaed yn ystod chwarter cyntaf y flwyddyn ariannol gyfredol tuag at gyflwyno amcanion ariannol y cyllidebwyd ar eu cyfer.

Adroddwyd bod y Brifysgol wedi cyllidebu i gynhyrchu gwarged arian parod o £12m yn 2018/19 trwy weithrediadau o warged cyfrifyddu cyfatebol o £3.6m. Awgrymodd arwyddion cynnar y byddai'r targed cynhyrchu arian a'r gwarged cyfrifyddu'n cael eu cyflawni ond, fel sy'n arferol ar y pwynt cynnar hwn o'r flwyddyn, ni chafwyd digon o fanylder ar draws yr holl benawdau cyllideb i ddiwygio'r gyllideb mewn ffordd wybodus. Ar hyn o bryd, felly, ni chynigiwyd unrhyw newid i naill ai gynhyrchu arian neu'r sefyllfa gyfrifyddu y cyllidebwyd ar ei chyfer. Nododd yr adroddiad feysydd cyllideb y disgwyliwyd i'w diwygio yn y dyfodol.

Darparodd yr atodiadau gymhariaeth rhwng rhagamcaniadau niferoedd myfyrwyr cyfredol yn erbyn y gyllideb, crynodeb o'r Cyfrif Incwm a Gwariant a chrynodeb o fanylion llif arian, y fantolen a'r rhaglen gyfalaf.

O ystyried y risg sylweddol y mae taliadau diffyg pensiynau'n ei chyflwyno, cytunwyd o hyn ymlaen y byddai adroddiad ar bensiynau'n cael ei gyflwyno i'r Pwyllgor Adnoddau fel eitem sefydlog dymhorol yn hytrach na flynyddol a diwygiwyd cynllun busnes y Pwyllgor yn unol â hynny.

**Penderfynwyd** y caiff

.1 yr adroddiad ei nodi.

.2 adroddiad ar bensiynau ei wneud yn eitem sefydlog ar agendâu'r Pwyllgor Adnoddau.

**1743. Llywodraethu**

.1 Llythyr Adolygu Risg Sefydliadol Terfynol CCAUC

Derbyniodd y cyfarfod fersiwn terfynol yr iteriad diweddaraf o Lythyr Adolygu Risg Sefydliadol CCAUC dyddiedig 18 Tachwedd 2018, yr oedd y drafft gwreiddiol ohono, dyddiedig 8 Hydref 2018, wedi cael ei ystyried gan y PCPhS ar 13 Tachwedd 2018. Nodwyd cynnwys y llythyr a chynigion y Cyngor Cyllido i ymgysylltu ymhellach (cyfeirier at gof. 1736.4 uchod).

Adroddwyd y cyflwynwyd ymateb ysgrifenedig cychwynnol i'r llythyr drafft i CCAUC yng nghanol mis Hydref 2018. Yn unol â'r cais yn y llythyr drafft, cynhaliwyd cyfarfod rhwng y Cadeirydd a'r Is-ganghellor a Chadeirydd a Phrif Weithredwr CCAUC ar 13 Tachwedd.

Fel a gofnodwyd o dan gofnod 1736.4 uchod, cytunwyd y byddai'r materion a godwyd yn y llythyr ac yng nghyfarfod 13 Tachwedd yn cael eu trafod yn sesiwn friffio'r llywodraethwyr a drefnwyd ar gyfer 13 Rhagfyr 2018 ac yn nghyfarfod arbennig dilynol Bwrdd y Llywodraethwyr.

**Penderfynwyd** y caiff y Llythyr Adolygu Risg Sefydliadol terfynol ar gyfer 2017/18 ei dderbyn a'i gynnwys ei nodi.

.2 Adolygiad Blynyddol Prevent

Hysbysodd adroddiad ysgrifenedig fod y Cyngor Cyllido, ar 4 Tachwedd 2016, wedi cyhoeddi *Cylchlythyr W16/39HE: Y Ddyletswydd Prevent: Y Fframwaith Monitro ar Gyfer Darparwyr Addysg Uwch yng Nghymru*. O dan nawdd y Grŵp Cydlynu Prevent, cadarnhaodd yr adroddiad fod paratoadau yn mynd rhagddo i gyflwyno trydydd Adroddiad Blynyddol y corff llywodraethu i CCAUC erbyn 31 Rhagfyr 2018 o dan Ddeddf Gwrthderfysgaeth a Diogelwch 2015 mewn cydymffurfiad â'r agenda Prevent ac yn benodol y ddyletswydd i "roi sylw priodol i'r angen am atal pobl rhag cael eu denu i derfysgaeth".

**Penderfynwyd** y caiff

.1 yr adroddiad ei nodi;

.2 Adroddiad Blynyddol drafft ei gylchredeg i lywodraethwyr am sylwadau cyn cael ei lofnodi gan Gadeirydd Bwrdd y Llywodraethwyr a'i gyflwyno wedyn i'r Cyngor Cyllido erbyn 31 Rhagfyr 2018.

.3 Diwygio'r Polisi Diogelu Data

Cyflwynwyd Polisi Diogelu Data diwygiedig, a gadarnhawyd gan y Bwrdd Rheoli a'r Pwyllgor Archwilio, i'w gymeradwyo gan y corff llywodraethu. Darparodd y diwygiad arfaethedig drosolwg mwy cynhwysfawr o'r ddeddfwriaeth a mwy o fanylder ynglŷn â rolau a chyfrifoldebau staff, myfyrwyr a thrydydd partïon a sut y gallant helpu'r Brifysgol i gydymffurfio â deddfwriaeth diogelu data.

Cadarnhawyd na adnabuwyd unrhyw broblemau yn sgil asesiad o'r effaith ar gydraddoldeb gyda'r polisi diwygiedig.

**Penderfynwyd** y caiff y Polisi Diogelu Data diwygiedig ei gymeradwyo a'i ddiwygio ymhellach erbyn Tymor yr Hydref 2021 fan hwyraf.

.4 Datganiad Caethwasiaeth Fodern a Chadwyn Gyflenwi Foesegol 2018

Hysbysodd adroddiad ysgrifenedig y byddai'r Datganiad Caethwasiaeth Fodern a Chadwyn Gyflenwi Foesegol yn cael ei gymeradwyo gan y corff llywodraethu mewn pryd i'w gyhoeddi erbyn 31 Ionawr 2019.

Cadarnhawyd y byddai'r datganiad yn ymdrin ag adrodd statudol o dan y Ddeddf Caethwasiaeth Fodern (DCF) a gofynion adrodd 'Cyflogaeth Foesegol mewn Cadwynau Cyflenwi: Côd Ymddygiad' Llywodraeth Cymru. Gan ddangos datblygiadau ers cyhoeddi'r ail ddatganiad o'r fath ym mis Ionawr 2018, byddai Datganiad 2018 yn cynnwys manylion casgliadau adolygiad o Bolisi Cadwynau Cyflenwi Moesegol y Brifysgol i sicrhau ei fod yn parhau i adlewyrchu arfer da mewn maes gweithgareddau sy'n esblygu a chyfranogiad parhaus y Brifysgol mewn gweithgor a sefydlwyd gan Gonsortiwm Caffael Prifysgolion Cymru a fu wrthi'n datblygu dull ar y cyd o broffilio risg cynwyddau a gweithdrefnau archwilio ac adrodd cyflenwyr. Byddai'r datganiad yn adlewyrchu'r amcanion a ganlyn ar gyfer 2018/2019 hefyd:

o fewn elfennau gwerthuso tendrau yn y dyfodol, gofyniad i gynigwyr wneud datganiadau manylach, ac asesiadau risg, am eu cadwynau cyflenwi;

datblygu arweiniad ar-lein sy'n hygyrch i ddefnyddwyr ar archwilio cyflogaeth a chadwynau cyflenwi moesegol MBaCh a busnesau bach nad ydynt yn gyfrifol yn ffurfiol o dan y DCF ar hyn o bryd ac/neu efallai nad ydynt yn ymwybodol o gôd ymarfer Llywodraeth Cymru.

Nodwyd nifer o gyfeiriadau cadarnhaol at Ddatganiad Blynyddol 2017 yn Adroddiad Grŵp Ymchwil Busnes, Hawliau Dynol a'r Amgylchedd Prifysgol Greenwich: [UK Modern Slavery Act 2015 Transparency in Supply Chains: The Second Year of Reporting by Universities](http://www.bhre.org/s/Uni-report-156-final-version-1.pdf)

**Penderfynwyd** y caiff:

.1 yr adroddiad llafar ei dderbyn;

paratoadau ar gyfer cyhoeddi Datganiad Blynyddol 2018 eu nodi;

.3 y Datganiad drafft ei gylchredeg i lywodraethwyr am sylwadau cyn cael ei lofnodi gan Gadeirydd Bwrdd y Llywodraethwyr a'i gyhoeddi erbyn 31 Ionawr 2019.

.5 Adroddiad Sicrwydd Blynyddol 2017-18

Cyflwynodd adroddiad ysgrifenedig cynhwysfawr argymhelliad y Bwrdd Academaidd ar sail yr Adroddiad Sicrwydd Blynyddol y gall Bwrdd y Llywodraethwyr gadarnhau'n hyderus y pum datganiad sicrwydd ansawdd llywodraethu ar gyfer 2017/18. Cafodd Adroddiad Sicrwydd Blynyddol 2017-18, a geisiodd gyflwyno cynrychioliad o broses sicrhau ansawdd y Brifysgol sy'n ddigonol i roi tystiolaeth o gydymffurfio â'r datganiadau CCAUC i Fwrdd y Llywodraethwyr, ei gymeradwyo gan y Bwrdd Academaidd ar 14 Tachwedd 2018. Darparwyd data i ddangos lleoliad tystiolaeth ategol yn yr Adroddiad Sicrwydd ar gyfer pob un o'r datganiadau CCAUC.

Nodwyd i ddrafft yr Adroddiad Sicrwydd Blynyddol gael ei gyflawni gan y Gyfarwyddiaeth Gwella Ansawdd a oedd wedi creu storfa ar-lein o dystiolaeth a goladwyd i gefnogi'r naratif y darparwyd adborth ar yr adroddiad drafft gan ddau lywodraethwr 'lleyg' â chymwysterau a phrofiad digonol ac y darparwyd craffu gan y Grŵp Gweithredu Sicrhau Ansawdd, y Pwyllgor Ansawdd a Safonau Academaidd a'r Bwrdd Academaidd.

Ar sail yr Adroddiad Sicrwydd Blynyddol, roedd y corff llywodraethu'n fodlon ymateb yn gadarnhaol i bob un o'r pum datganiad sicrwydd blynyddol:

Mae'r corff llywodraethu wedi derbyn adroddiad sy'n cymryd yr adolygiad sicrhau ansawdd allanol i ystyriaeth, ac mae cynllun gweithredu wedi'i greu a'i roi ar waith fel y bo'n briodol, mewn partneriaeth â'r corff myfyrwyr;

Hyd eithaf ein gwybodaeth mae'r methodolegau a ddefnyddiwyd fel sail ar gyfer gwella profiad academaidd myfyrwyr a chanlyniadau myfyrwyr yn gadarn ac yn briodol;

Mae safonau'r dyfarniadau yr ydym yn gyfrifol amdanynt wedi'u gosod a'u cynnal yn briodol;

Mae'r corff llywodraethu wedi ystyried adroddiad ar y ddeialog flynyddol rhwng y sefydliad ac undeb y myfyrwyr neu gorff cyfatebol, craffu canlyniadau arolygon myfyrwyr a chadarnhau y crëwyd ac y rhoddwyd cynlluniau gweithredu ar waith, mewn partneriaeth â'r corff myfyrwyr;

Mae'r corff llywodraethu wedi derbyn copi o'r cytundeb perthynas rhwng y sefydliad ac undeb y myfyrwyr neu gorff cyfatebol, a chopi o'r siarter myfyrwyr, y mae'r ddau ohonynt wedi eu hadolygu o fewn y flwyddyn ddiwethaf

` Mynegodd y cyfarfod ei ddiolchgarwch i'r holl staff a llywodraethwyr a oedd wedi cyfrannu at adroddiad cynhwysfawr a defnyddiol.

**Penderfynwyd** y caiff Ysgrifennydd a Chlerc y Llywodraethwyr ei awdurdodi i gadarnhau ymatebion cadarnhaol y corff llywodraethu i'r pum datganiad sicrhau ansawdd llywodraethu ar gyfer 2017/18 i CCAUC.

.6 Adroddiad Llywodraethu

Cyflwynodd yr Adroddiad Llywodraethu y trosolwg cyfnodol o faterion llywodraethu presennol ac fe wnaeth argymhellion ar benodi dau lywodraethwr newydd.

Fel a adroddwyd i'r cyfarfod diwethaf, gwnaed trefniadau i Gadeirydd ac aelodau'r panel dethol wneud argymhellion pellach i'r cyfarfod hwn. Yn unol ag argymhelliad y panel cytunodd y cyfarfod i benodi Mr. Scott Waddington, sydd wedi ymddeol yn ddiweddar fel Prif Weithredwr S A Brain & Co, a Mr. David Warrender, Prif Weithredwr a sefydlydd Innovation Point (twf a buddsoddi mewn busnes), fel llywodraethwyr annibynnol am gyfnodau cychwynnol o dair blynedd, gan ddechrau ar unwaith. O ran aelodaeth Pwyllgorau, penodwyd Mr Waddington i'r Pwyllgor Archwilio a phenodwyd Mr Warrender i'r Pwyllgor Adnoddau am y cyfnod tan 31 Awst 2021. Cadarnhawyd bod trefniadau'n mynd rhagddo ar gyfer sesiwn gynefino ym mis Rhagfyr 2018/Ionawr 2019 i lywodraethwyr a benodwyd y tymor hwn. Bydd yr hyfforddiant hwn wedi'i ategu gan drefniadau bydi fel y bo angen a hyfforddiant Cymru gyfan i lywodraethwyr newydd a drefnir gan Advance HE a Chlercod ac Ysgrifenyddion Cymru.

Ar gais yr Is-ganghellor a gyda chefnogaeth y Pwyllgor Adnoddau, cytunwyd y caiff statws yr Is-ganghellor yng nghyfarfodydd y Pwyllgor hwnnw ei newid o fynychai i aelod, yn effeithiol ar unwaith. Cadarnhaodd nad oedd unrhyw resymau cyfansoddiadol nag arfer da dros beidio â chytuno i gais yr Is-ganghellor.

Rhestrodd yr adroddiad leoedd gwag ar Bwyllgorau yn 2018/19 fel a ganlyn:

Pwyllgor Cynllunio a Pherfformiad Strategol - un llywodraethwr lleyg

Pwyllgor Tâl Cydnabyddiaeth – un llywodraethwr lleyg;

Pwyllgor TNE – un llywodraethwr lleyg;

Pwyllgor Enwebiadau a Llywodraethu - un llywodraethwr lleyg;

Pwyllgor Gwobrau Anrhydeddus - un llywodraethwr staff.

O ystyried nifer yr ymddiheuriadau a dderbyniwyd ar gyfer y cyfarfod hwn, cytunwyd y byddai awdurdod yn cael ei roi i'r Cadeirydd wneud penodiadau i Bwyllgorau am weddill 2018/19.

Adroddwyd bod y Pwyllgor Tâl Cydnabyddiaeth wedi cwrdd ar 26 Hydref 2018 i gytuno ar aseiniadau ac amcanion staff uwch ar gyfer 2018/19, rhoi ystyriaeth bellach i gyflogau staff uwch ar gyfer 2018/19 a disgrifiad swydd rôl lefel 2 newydd Ysgrifennydd a Chlerc y Brifysgol i'r Llywodraethwyr. Adroddwyd manylion yr hyn a ddeilliodd o'r cyfarfod i lywodraethwyr 'lleyg' yn breifat ar ddiwedd y cyfarfod ac roeddent i'w hymgorffori yn Adroddiad Blynyddol a Datganiad Tâl Cydnabyddiaeth Staff Uwch ar y cyd cyntaf y Pwyllgor.

Yn unol â phenderfyniad y cyfarfod diwethaf (cyfeirier at gof. 1728), gwnaed cais i Advance HE i hwyluso adolygiad llawn o effeithiolrwydd Bwrdd y Llywodraethwyr a Phwyllgorau penodol yn ystod 2018/19. Adroddwyd bod y cais hwn wedi'i dderbyn ac y byddai trefniadau'n cael eu gwneud i'r adolygiad ddechrau o dan nawdd Advance HE yn ystod Tymor y Gwanwyn 2019.

**Penderfynwyd** y caiff:

.1 yr adroddiad ei nodi;

.2 Mr. Scott Waddington a Mr. David Warrender eu penodi fel llywodraethwyr annibynnol am y cyfnod tair blynedd tan 31 Gorffennaf 2021 ac fel aelodau'r Pwyllgor Archwilio a'r Pwyllgor Adnoddau yn ôl eu trefn;

.3 awdurdod ei roi i'r Cadeirydd, mewn ymgynghoriad ag aelodau'r Pwyllgor Enwebiadau a Llywodraethu, wneud penodiadau i Bwyllgorau am weddill 2018/19;

.4 Cylch Gorchwyl y Pwyllgor Adnoddau ei ddiwygio i ymgorffori aelodaeth yr Is-ganghellor.

.7 Calendr Treigl

Cyhoeddwyd fersiwn diweddaraf y calendr treigl o gyfarfodydd er gwybodaeth.

**Penderfynwyd** y caiff y calendr treigl ei dderbyn.

**1744. Unrhyw Fusnes Arall**

.1 Busnes Cyfyngedig

**Penderfynwyd** y cedwir statws cyfyngedig ar gyfer yr eitemau a ganlyn:

Cofrestr Risgiau'r Brifysgol

Ysgol Technolegau Caerdydd: Adroddiad Cynnydd

Alldro 2017/18: Adolygiad Terfynol

Alldro 2018/19: Adolygiad Cyntaf

Llythyr Adolygu Risg Sefydliadol CCAUC

**Rhan B**

Ni thrafodwyd papurau o dan Ran B yn y cyfarfod ac ystyrir bod unrhyw argymhellion ynddynt wedi eu cymeradwyo.

**1745. Cytundeb Perthynas Prifysgol Metropolitan Caerdydd ac UyM Met Caerdydd**

Cyflwynwyd Cytundeb Perthynas 2018/19 rhwng y Brifysgol ac Undeb y Myfyrwyr er gwybodaeth.

**Penderfynwyd** y caiff y Cytundeb Perthynas wedi'i ddiweddaru ar gyfer 2018/18 ei dderbyn.

**1746.** **Ymweliad Adolygiad Gwella Ansawdd 2020**

Gwahoddodd adroddiad ysgrifenedig Fwrdd y Llywodraethwyr i nodi y bu i'r Bwrdd Academaidd gymeradwyo argymhelliad ar 14 Tachwedd mai wythnos 18 i 22 Mai 2020 yw'r dyddiad a ffafrir gan y Brifysgol ar gyfer Ymweliad yr Adolygiad Gwella Ansawdd yn 2020.

**Penderfynwyd** y caiff yr adroddiad ei dderbyn a'r dyddiad a ffafrir ar gyfer Ymweliad yr Adolygiad Gwella Ansawdd yn 2020 ei nodi.

**1747. Bwrdd Academaidd**

Cyflwynwyd cofnodion canlynol y Bwrdd Academaidd er gwybodaeth:

.1Cadarnhawyd cofnodion cyfarfod 4 Gorffennaf 2018

.2 Cadarnhawyd cofnodion cyfarfod 10 Hydref 2018

**1748. Bwrdd Rheoli**

Cyflwynwyd cofnodion canlynol y Bwrdd Rheoli er gwybodaeth:

.1 Cadarnhawyd cofnodion cyfarfod 3 Gorffennaf 2018 (amgaeedig)

.2 Cadarnhawyd cofnodion cyfarfod 4 Medi 2018 (amgaeedig)

**1749. Côd Tâl Cydnabyddiaeth Staff Uwch AU CUC**

Cyflwynwyd y Côd Tâl Cydnabyddiaeth Staff Uwch AU a gyhoeddwyd gan y Pwyllgor Cadeiryddion Prifysgol (CUC) ym mis Mehefin 2018 er gwybodaeth.

**Penderfynwyd** y caiff Côd Tâl Cydnabyddiaeth Staff Uwch CUC ei dderbyn.

**Busnes Cyfyngedig - Aelodau Annibynnol ac Wedi'u Cyfethol Nad Ydynt yn Staff/Myfyrwyr yn Unig**

**1750.** **Busnes Cyfarfod y Pwyllgor Tâl Cydnabyddiaeth o 26 Hydref 2018**

1. Adroddiad llafar ar fusnes cyfarfod y Pwyllgor Tâl Cydnabyddiaeth o 26 Hydref 2018

Cofnodir yr eitem hon yn y cofnodion cyfyngedig.

DIWEDD